ANC-veterane: ‘Zuma moet waai’Ronnie Kasrils (tweede van regs) en Zak Yacoob (regs) en verteenwoordigers van verskeie ander organisasies wat almal eis dat pres. Jacob Zuma bedank. Foto: Getrude Makhafola/ANA “Ek is ŉ lojale kader van die ANC. Dit is my organisasie. Dit maak my hartseer om hier te staan, aangesien ek nooit gedink het ek sal bekommerd wees oor my president nie. Gister was ŉ ‘frog in the pot’-oomblik vir baie van ons, toe ons moes aanskou wat van die party geword het,” het Carolus gesê. “Ek doen ŉ beroep op almal en diegene in die ANC om op te staan en te sê ‘genoeg is genoeg’…bedank asseblief president.” Zak Yacoob, voormalige regter van die konstitusionele hof, het gesê dit is vernederend dat ŉ “voormalige prokureur en nou ŉ politikus” in die Nasionale Vergadering “gelieg het oor wat die grondwethof gesê het”. “Die hof het dit aan ons oorgelaat om te besluit hoe ernstig die saak is. Ons president het ellendig, oneerlik en verskriklik opgetree. Zuma gaan asseblief,” het Yacoob gesê. Mavuso Msimang, voorsitter van Corruption Watch, het gesê hy herken nie meer die huidige regerende party nie. “Wat tans gebeur, is ŉ ernstige krisis. Ek hoop nie dis te laat vir die ANC om die president te verwyder nie. Zuma bedank asseblief.” Die Gautengse ANC provinsiale uitvoerende komitee, onder leiding van voorsitter Paul Mashatile, het ook al hul kritiek gelewer oor die Nkandla-sage en Zuma se hantering daarvan. Die “mobilisering” om die president sover te kry om te bedank, sal op 16 April begin met ŉ dialoog oor die land se politieke klimaat. “Ons doen ŉ beroep op julle om te praat oor wat fout is met die land en wat gedoen moet word om dit reg te maak. Ons doen ŉ beroep op mense om georganiseerde gesprekke te hou in kerke, dorpe, informele nedersettings en sportklubs oor hoe om te verseker dat Zuma bedank,” het pastoor Moss Ntla van die Evangeliese Alliansie van Suid-Afrika gesê. Volgens Ntla sal 27 April, Vryheidsdag, die “dag van aksie” wees waar die “vryheid wat Zuma gesteel het, teruggeëis sal word”. Ronald Lamola, voormalige ANC Jeugliga-leier, die akademikus Prince Mashele, die voormalige sekretaris-generaal van Cosatu, Zwelinzima Vavi en Mark Heywood van Section 27, was ook teenwoordig.